Lakeri Ertzgaard

**Astri Ayo Lakeri Ertzgaard** (født 2002) er en norsk friidrettsutøver som konkurrerer i sprintløp. Hun ble nordisk mester på 400 meter i 2023 og 2024, og hun er norgesmester på 400 meter innendørs (2024) og utendørs (2025).

Lakeri er datter av tidligere friidrettsutøver John Ertzgaard og skuespiller Asta Busingye Lydersen. Lakeri Ertzgaards eldre søster, Kaitesi Auma Ertzgaard, driver også med friidrett.

## Idrettskarriere
### 2017
Ertzgaard kom på andreplass på 60 meter og 200 meter i J15-klassen under Ungdomsmesterskapet innendørs 2017. Hun kom også på andreplass i femkamp i samme klasse. Hun deltok i sjukamp under Ungdomsmesterskapet i mangekamp 2017 (U16), og kom der på fjerdeplass. Under Ungdomsmesterskapet i friidrett 2017 fikk hun sølv på 100 meter og bronse på 200 meter i klassen J15.

### 2018
Hun deltok i U20-klassen under Junior-NM i friidrett 2018, 16 år gammel. På 100 meter løp hun på 12,66 i forsøksheatet, men ble slått ut, og på 200 meter løp hun på 26,04 i semifinalen, der hun ble slått ut. Under Ungdomsmesterskapet i friidrett 2018 deltok hun i klassen J16 (U17), og fikk der sølv i høydehopp, og hun kom på fjerdeplass på 100 meter og 200 meter, og ellevteplass i kulestøt.

### 2019
Hun satte personlig rekord på 60 meter innendørs med 7,82 sekunder under Bassen Sprint 2019. I februar deltok hun i NM i friidrett innendørs 2019, men nådde ikke finalen på 60 meter eller 200 meter der. IK Tjalve vant 4 x 200 meter stafett under NM innendørs, der Ertzgaard deltok sammen med Malin Nyfors, Solveig Cristina Hernandez Vråle og Kaitesi Auma Ertzgaard. Dette var hennes første NM-gull i friidrett. Uken etter NM satte hun personlig rekord på 200 meter innendørs med 24,83 under Tyrvinglekene. Under NM i mangekamp innendørs 2019 fikk hun sølv i J17-klassen bak Andrea Rooth, og satte der nye personlige rekorder på 600 meter (1:33,73), 60 meter hekk (9,46), høydehopp (1,57), lengdehopp (5,06) og kulestøt (8,90).

Utendørs deltok hun i NM i mangekamp 2019 i mai, og kom der på fjerdeplass i klassen J17. Der satte hun nye personlige rekorder i fem av øvelsene, og i sjukamp sammenlagt med 4215 poeng. Hun kom på fjerdeplass på 100 meter i J17-klassen under Världsungdomsspelen, med ny personlig rekord på 12,29 sekunder. Hun representerte Norge under Sommer-EYOF 2019 i Baku, der hun fikk bronse på 400 meter med ny personlig rekord på 54,56 sekunder, bak Olesja Soldatova fra Russland og Liefde Schoemaker fra Belgia.

Hun deltok i Junior-NM i friidrett 2019, og nådde finalen på 200 meter, men stilte ikke til start i finalen.

### 2020
Under NM i friidrett innendørs 2020 vant IK Tjalve 4 x 200 meter stafett, med Ertzgaard på laget. Hun deltok i Karsten Warholm International 2020, og ble der nummer tre på 400 meter. Hun deltok i høydehopp under Junior-NM innendørs, og ble der nummer seks med et hopp på 1,51 meter. Utendørs deltok hun i Junior-NM i friidrett 2020, der hun fikk sølv på 400 meter og bronse på 100 meter og 200 meter. 

### 2021
Hun deltok i Bauhaus Juniorengala 2021, og ble der nummer tre på 400 meter i U20-klassen. Det norske stafettlaget vant der 4 x 400 meter stafett, med Ertzgaard på laget. Hun deltok i U20-EM i friidrett 2021, og nådde der semifinalen på 400 meter, og hun deltok på det norske stafettlaget som ble nummer fire på 4 x 400 meter stafett, én tidel unna bronsemedaljen. Hun vant 1000 meter stafett i U23-klassen under Junior-NM i friidrett 2021 sammen med IK Tjalve, og under Ungdomsmesterskapet i friidrett 2021 vant hun 400 meter i klassen K18/19 år. IK Tjalve vant 1000 meter stafett under NM i friidrett 2021, og hun vant med det sitt første NM-gull utendørs. Under NM ble hun nummer fem på 400 meter og nummer sju på 800 meter.

### 2022
Ertzgaard fikk to medaljer under NM i friidrett innendørs 2022; hun ble nummer to på 400 meter, bak Linn Oppegaard, og Tjalve vant 4 x 200 meter stafett. Under Nordisk mesterskap i friidrett innendørs 2022 fikk hun bronse på 400 meter. 

Under Bislett Games i 2022 løp hun på Norges lag som satte norsk rekord på 4 × 400 meter stafett med tiden 3.28,58. Hun fikk sølv på 400 meter under NM i friidrett 2022, og deltok på 4 x 400 meter under VM i friidrett 2022, der Norge ble slått ut i forsøksheatet.

### 2023
Hun konkurrerte ikke innendørs i 2023, men debuterte under Nordisk mesterskap i friidrett 2023. Der vant hun 400 meter, og Norge kom på andreplass på 4 x 400 meter stafett, der hun løp sammen med Andrea Rooth, Elisabeth Slettum og Kaitesi Ertzgaard. Hun ble nummer to på 400 meter under NM i friidrett 2023, kun slått av Henriette Jæger. I juli deltok hun i U23-EM i friidrett 2023, der hun ble nummer sju på 400 meter, og hun deltok der på Norges stafettlag på 4 x 400 meter, som ble nummer fem. Under Junior-NM i friidrett 2023 fikk hun tre gullmedaljer i U23-klassen; hun vant 200 meter og 400 meter individuelt, samt deltok på medleystafetten der IK Tjalve vant. I tillegg ble hun nummer på på 100 meter og 400 meter hekk.

### 2024
Under NM i friidrett innendørs 2024 fikk hun to nye NM-gull, på 400 meter og på 4 x 200 meter stafett. I stafett-VM i friidrett 2024 på Bahamas løp Ertzgaard på Norges lag som senket den norske rekorden på 
4 × 400 meter stafett til 3.26,89 i forsøksheatet. Hun løp samen med Josefine Tomine Eriksen, Amalie Iuel og Henriette Jæger. Rekorden ble senket med ett hundredel dagen etter, da uten Ertzgaard på laget, erstattet med Elisabeth Slettum på tredje etappe. Resultatene kvalifiserte laget til OL i Paris. I EM i friidrett 2024 – 4 x 400 m stafett kvinner 11. juni 2024 ble rekorden forbedret ytterligere til 3.26,05 – med Ertzgaard på andre etappe. Norge var beste lag av dem som ikke kvalifiserte seg til finalen. Hun vant 400 meter under Nordisk mesterskap i friidrett 2024, og deltok i EM i friidrett 2024, men nådde ikke finalen på 400 meter der. Under NM i friidrett 2024 ble hun nummer tre på 400 meter, og fikk et nytt NM-gull på medleystafett. Hun senket sin personlige rekord på 400 meter til 52,26 under Oslo Sommerstevne i juli, og deltok også på 4 × 400 meter stafett under Sommer-OL 2024, der de norske jentene ble nr. seks i forsøksheatet. 

### 2025
Ertzgaard deltok på 400 meter under EM i friidrett innendørs 2025, men ble slått ut i forsøksheatet der hun løp på 53,21. Hun vant 400 meter under NM i friidrett 2025, med ny personlig rekord på 52,14, og hun deltok også på IK Tjalves stafettlag som vant 1000 meter medleystafett, med ny norsk rekord på 2:04,03.

I VM 2025 i Tokyo forbedret Aks, Iuel, Ertzgaard og Jæger stafettrekorden ytterligere, først til 3.23,84 i forsøksheatet og deretter til 3.23,71 i finalen, der de kom på sjetteplass.

## Referanser


## Eksterne lenker
* 
*  Resultatoversikt Minfriidrettsstatistikk.info